I en konkurrence fra Dansk Arkitektur Center har Gjøl Havn vundet titlen som Nordjyllands mest levende mødested.

Nordjyderne har stemt, og de har kåret Gjøl Havn som det mest levende mødested i Nordjylland. Havnen har vundet i konkurrence med Hjørring Bibliotek, Vendsyssel Teater og Vendelbohus - alle i Hjørring samt Skipper Klement Naturlegeplads i Aabybro og the Reef i Frederikshavn. Det er Dansk Arkitektur Center, der står bag konkurrencen, hvor der nu er kåret ét sted i hver region, der altså kan kalde sig det mest levende mødested. Alle har kunnet nominere deres yndlingsmødested, og derefter har det været op til danskerne at stemme om en vinder. Mødestederne løber med titlen og æren, mens den person, der har nomineret vinderstedet, vinder en tur til København og et besøg hos Dansk Arkitektur Center.